  Майя Бывальцева Ува ёросын «Кышкыттэм ӟечлыко сюресъёс» йӧскалык ӵектос улсын ньыль сюрес люкетъёсты тупатъязы, эшшо одӥгаз ужъёс азьланьтӥсько на. Со сярысь ӵектослэн йӧскалык офисэзлэн пресс-службаез ивортӥз. 2021-тӥ арын Ува ёросын оглом 4,25 иськем сюресъёсты тупатъялозы. Ми туж шумпотӥськомы, Ува ёросын БКД программа быдэсъяське шуыса, со калыклэсь улонзэ умоятыны туж умой луонлык. Зэмзэ ик, ӵектосэ Уваысь шор, туж кулэ ульчаос пыризы, соос ёросысь мерлыко ужъюртъёс доры нуо Константин Огородов, Ува ёрос администрацилэн тӧроезлэн воштӥсезУваысь М. Горький нимо ульчалэн 400 метр люкетаз асфальтобетонэз воштӥзы, сюрес дуръёсты юнматӥзы, юри лёгъёс лэсьтӥзы но кулэ сюрес пусъёс пуктӥзы. Со сяна, ёрос коньдэт чотын выль тротуар лэсьтыны быгатӥзы. Энгельс нимо ульчаын 710 метр мында выль асфальт вӧлдӥзы, бордюр изъёс пуктӥзы, юри лёгъёс лэсьтӥзы но выль сюрес пусъёс пуктӥзы. Та ульча 4 номеро школа но ёрос эмъяськонни доры вуттэ. Чкалов нимо ульчалэсь Пионерской пролкаысен Калинин нимо ульчаозь люкетсэ тупатъязы. Отын 353 метр мында асфальт вӧлдӥзы, сюрес урдэсъёсты выльдӥзы, юри лёгъёс лэсьтӥзы но сюрес пусъёс пуктӥзы. Озьы ик йӧскалык ӵектос улсын Нылга черкогуртысь Механизаторъёслэсь ульчазэс выльдӥзы. Отын выль асфальтобетон вӧлдӥзы, сюрес урдэсъёсты тупатъязы. Та дыре Ува каргуртысь Карл Маркс нимо ульчаын тупатън ужъёс азьланьтӥсько на. Татын 2 номеро школа, ёрослэн администрациез, вузкаронниос интыяськемын. Туннэ нуналлы ужъёс 70 процентлы быдэстэмын. Чаклась ӧрилэн ёзчиосыз школа вӧзын сюресэз выжон инты радъяны но пусъёс пуктыны куризы. 2022-тӥ арын Удмуртиын «Кышкыттэм ӟечлыко сюресъёс» йӧскалык ӵектос улсын оглом 177,7 иськем кыстӥськись 120 сюрес люкетъёсты тупатъялозы. Ува ёросын 2,32 иськем мында ньыль сюрес люкетъёсты выльдыны чакламын Ватсалом, та дырлы Удмуртиын «Кышкыттэм ӟечлыко сюресъёс» ӵектосъя тупатъям 56 объектъёс уже кутэмын. Оглом 2021-тӥ арын элькунысь 111 сюресъёслэн шобретсы выльдэмын луоз.  Тегъёс: Авто Ува Удмуртия сюресъёс тупатъянужъёс  